Gesinsuitstappie eindig tragies toe pa sterfBennie Jonker. Foto: Verskaf Bennie Jonker (32) het Saterdag saam met sy vrou, Jeneane en ŉ groep vriende met vierwielmotorfietse deur die Grootrivierpoort tussen Patensie en Steytlerville gaan ry, toe die tragiese ongeluk gebeur het. Hul twee kinders, Yolande (5) en Benjamin (3), was in ŉ bakkie wat saam met die groep gery het. Ronel Slabbert, Bennie se skoonma, het aan Maroela Media gesê Bennie was ŉ baie ervare ryer, wat ŉ passie vir vierwielmotorfietse gehad het. Hy en twee ander ervare ryers het Saterdag die voortou geneem, terwyl minder ervare ryers in ŉ tweede groep agter hulle gery het en Jeneane in ŉ derde groep heel agter. “Hulle het kort voor die ongeluk onder bome stilgehou, bietjie bene gerek en iets geëet voordat hulle weer in die pad geval het. Ons weet nog steeds nie heeltemal wat gebeur het nie, maar iets moes fout gegaan het en Bennie het ‘n ongeluk gemaak en so entjie by ŉ soort afgrond afgeval,” het Slabbert gesê. “Niemand het die ongeluk sien gebeur nie en die groep het aanvanklik reg by die ongelukstoneel verby gery sonder om te weet. Dit is eers toe hulle by die hotel [in Steytlerville] aankom en Jeneane opgewonde vir Bennie wou vertel sy het die hele pad mooi op haar eie gery, dat sy besef het hy is nie daar nie.” Lede van die groep het teruggery om Bennie te soek en het hom dood op die toneel aangetref. Volgens Ronel sal ŉ nadoodse ondersoek gedoen word om die oorsaak van sy dood te bepaal, maar hulle vermoed Bennie het moontlik met die val sy nek gebreek. “Jeneane is heeltemal verwese. Sy huil baie en vra hoekom dit moes gebeur,” het Ronel gesê. “Hul kinders is nog te klein om regtig te verstaan hul pa is weg. Ons het vir hulle verduidelik hulle pappa is na Liewe Jesus toe waar hy hom weer heeltemal gesond sal maak en gisteraand het Yolande gevra wanneer gaan Liewe Jesus nou weer haar pappa terugstuur. Toe die voordeurklokkie in ŉ stadium lui, het Benjamin opgewonde gesê, ‘hier is my pa nou!’ Hulle verstaan nie dat hulle pa weg is nie.” Ronel het Bennie beskryf as ŉ gesinsman wat sy vrou en kinders op die hande gedra het. “Hy was ŉ baie liefdevolle mens. Hy het sy stoute streke gehad, maar hy het so ŉ mooi hart gehad en sy gesin was sy lewe. Hy was ŉ sonskyn-mens wat ŉ oop hand gehad het vir almal wat hy teëgekom het. Sy dood laat regtig ŉ reuse leemte in die hele gemeenskap,” het sy gesê. Geen begrafnisreëlings is nog getref nie.